送費子歸武昌
作者：岑參
朝代：唐

paragraphs: 漢陽歸客悲秋草，旅舍葉飛愁不掃。
秋來倍憶武昌魚，夢着只在巴陵道。
曾隨上將過祁連，離家十年恆在邊。
劒鋒可惜虛用盡，馬蹄無事今已穿。
知君開館常愛客，樗蒱百金每一擲。
平生有錢將與人，江上故園空四壁。
吾觀費子毛骨奇，廣眉大口仍赤髭。
看君失路尚如此，人生貴賤那得知。
高秋八月歸南楚，東門一壺聊出祖。
路指鳳皇山北雲，衣沾鸚鵡洲邊雨。
勿歎蹉跎白髮新，應須守道勿羞貧。
男兒何必戀妻子，莫向江村老却人。